钦定古今图书集成/明伦汇编/氏族典/第242卷 > 张藏英
## 钦定古今图书集成/明伦汇编/氏族典/第242卷 > 张藏英

按《宋史张藏英传》：“藏英，涿州范阳人。自言唐相嘉贞
之后，唐末举族为贼孙居道所害，藏英年十七，仅以
身免。后逢居道于豳州市引佩刀刺之，不死，为吏所执。帅赵德钧壮之，以补牙职。后闻居道避地关南，乃
求为关南都巡检使。至则微服携铁挝匿舍侧，伺其
出击之，仆于地，啮其耳啖之，遂禽归。设父母位，缚居”
道于前，号泣鞭之，脔其肉，经三日，刳其心以祭，燕蓟
间目为“报仇张孝子。”航海归周。世宗即位，授德州刺
史。未几，以为缘边招收都指挥使，改濮州刺史。征瓦
桥关，为先锋都指挥使，改关南排阵使。宋初，迁瀛州
团练使，并护关南军。建隆三年，卒于治所。